競渡曲
作者：劉禹錫
朝代：唐

paragraphs: 沅江五月平堤流，邑人相將浮綵舟。
靈均何年歌已矣，哀謠振檝從此起。
楊桴擊節雷闐闐，亂流齊進聲轟然。
蛟龍得雨鬐鬛動，螮蝀飲河形影聯。
刺史臨流褰翠幃，揭竿命爵分雄雌。
先鳴餘勇爭鼓舞，未至銜枚顏色沮。
百勝本自有前期，一飛由來無定所。
風俗如狂重此時，縱觀雲委江之湄。
綵旂夾岸照蛟室，羅襪凌波呈水嬉。
曲終人散空愁暮，招屈亭前水東注。